ddrg/super_eurlex huggingface dataset:
15.

minder om, at det er vigtigt, at EU fortsætter med at rejse spørgsmålet om menneskerettighedskrænkelser i Kina i enhver politisk dialog og dialog om menneskerettigheder med de kinesiske myndigheder i overensstemmelse med EU's tilsagn om at tale med én stærk, klar og fælles stemme i forbindelse med sin tilgang til landet; erindrer endvidere om, at Kina i forbindelse med sin igangværende reformproces og sit stigende globale engagement har valgt at tilslutte sig de internationale menneskerettighedsrammer ved at undertegne en bred vifte af internationale menneskerettighedstraktater; opfordrer derfor EU til at fortsætte dialogen med Kina for at sikre, at landet lever op til disse forpligtelser;
16.

anser ikke hæren for at være det rette instrument til at håndtere migrationsspørgsmål; påpeger, at situationen ved grænsen bør håndteres af et specialiseret politi, der er blevet behørigt uddannet og instrueret i at respektere menneskerettighederne og migranters værdighed;
16.

glæder sig over Rådets beslutning om at forlænge de restriktive foranstaltninger; gentager sin stærke overbevisning om, at EU's sanktioner ikke må ophæves, før Rusland opfylder sine internationale forpligtelser, herunder overholdelse af Minskaftalerne; opfordrer medlemsstaterne til fortsat at være urokkelige og stå sammen om deres engagement i de aftalte sanktioner over for Rusland og til at overveje målrettede foranstaltninger over for de enkeltpersoner, der er ansvarlige for tilbageholdelsen og retsforfølgelsen af politiske fanger; opfordrer det internationale samfund til at intensivere presset for at sikre løsladelse af alle politiske fanger, der tilbageholdes i det russiskbesatte område;
11.

bekræfter på ny, at en fredelig, demokratisk og inkluderende løsning er den eneste holdbare vej ud af det nuværende politiske dødvande og den alvorlige sociale og humanitære krise, som det har afstedkommet; påpeger, at den igangværende dialog skal tage hensyn til den køreplan, der er vedtaget i den venezuelanske Nationalforsamling; støtter den igangværende proces, der faciliteres af Norge, og glæder sig over, at begge parter har givet deres tilslutning til at indgå i en dialog for at opnå fred; understreger, at mindstemålet af tillidsskabende foranstaltninger bør være på plads, for at en faciliteringsproces kan blive en succes; understreger, at målsætningen for denne dialog udelukkende skal være at skabe betingelser, der fører til et frit, åbent og troværdigt præsidentvalg med udgangspunkt i en fast tidsplan, rimelige vilkår for alle aktører, gennemsigtighed og tilstedeværelse af troværdige internationale observatører;
14.

beklager dybt, at de cubanske myndigheder afviser at give Europa-Parlamentets udvalg, delegationer og visse politiske grupper mulighed for at besøge Cuba, til trods for at Parlamentet har godkendt aftalen om politisk dialog og samarbejde; opfordrer myndighederne til straks at tillade adgang til landet;
3.

støtter fuldt ud den uformelle proces, der faciliteres af ambassadør Walker, og mener, at hans forslag er et rigtig godt udgangspunkt for at finde en tilfredsstillende løsning, der adresserer de fælles bekymringer over appelinstansens funktion og nødvendigheden af en reform heraf; opfordrer alle medlemmer til at deltage konstruktivt i disse drøftelser, således at de ledige stillinger kan blive besat hurtigst muligt, samtidig med at det sikres, at WTO er udstyret med finansielle og menneskelige ressourcer, der svarer til dens behov;
17.

glæder sig over den nyvalgte kommissionsformands tilsagn om at gøre mere for at skride hårdt ind over for kønsbaseret vold, for at støtte ofrene bedre, for at gøre EU's tiltrædelse af Istanbulkonventionen til en prioritet for Kommissionen og for at udnytte de muligheder, som traktaten giver for at tilføje vold mod kvinder til kataloget over forbrydelser, der anerkendes som sådan af EU;
M.

der henviser til, at den 87-årige Lakhdar Bouregaa — en veteran fra uafhængighedskrigen — blev anholdt den 29. juni 2019 for at have kritiseret hærchefen; der henviser til, at den 22-årige jurastuderende, Nour el Houda Dahmani, blev løsladt den 25. november 2019 efter at være blevet idømt seks måneders fængsel efter en studentermarch den 17. september 2019 og er blevet et ikon for de ugentlige skolemarcher; der henviser til, at Ibrahim Daouadji og fire andre aktivister blev anholdt den 12. oktober 2019 for at anfægte ungdomsministerens besøg;
46.

minder om, at det er af afgørende betydning at sikre, at rettighederne for alle piger og drenge, der er ofre for menneskehandel, uanset nationalitet, respekteres; gentager sin opfordring til medlemsstaterne om fuld gennemførelse af EU's direktiv om bekæmpelse af menneskehandel med særligt fokus på forebyggende foranstaltninger; understreger vigtigheden af, at medlemsstaterne optrapper indsatsen for at sikre ansvarlighed over for ofrene for menneskehandel og sætte en stopper for denne forbrydelse og bekæmper den fortsatte straffrihed for menneskehandlere og personer, der udnytter, tjener penge på eller misbruger andre, herunder ved at gøre det strafbart at benytte tjenester, som ofre for menneskehandel med henblik på alle former for udnyttelse tvinges til at yde;
12.

understreger behovet for at bekæmpe vold mod kvinder og piger, at lovgive mod alle former for kønsbaseret vold og at afkriminalisere abort, som i øjeblikket er forbudt under alle omstændigheder, herunder i tilfælde af seksuel vold; anser det for nødvendigt at gennemføre hasteforanstaltninger for at beskytte og støtte kvinder og børn, der er ofre for seksuelt misbrug, såsom læge- og psykologhjælp og specifikke programmer for social inklusion og rehabilitering; fordømmer gruppevoldtægter af kvinder tilbageholdt i fængslet i Gonaïves; kræver en hurtig, upartisk, uafhængig og effektiv undersøgelse af påstandene; minder om, at når stater fratager folk deres frihed, er de ansvarlige for at sikre deres integritet og beskytte dem mod voldshandlinger;
5.

minder om, at uddannelse ud over at være en grundlæggende ret i sig selv også er en forudsætning for at kunne nyde andre grundlæggende rettigheder og friheder som sikret ved artikel 2 i traktaten om Den Europæiske Union (TEU), den polske forfatning og chartret; understreger, at manglende information og undervisning om køn og seksualitet så langt fra at beskytte unge snarere bringer deres sikkerhed og trivsel i fare ved at fastholde deres sårbarhed og efterlader dem uden redskaberne til at genkende seksuel udnyttelse, misbrug og vold, herunder vold i hjemmet og onlineformer for misbrug, såsom vold i cyberspace, online-chikane og hævnporno; mener, at bredtfavnende seksualundervisning også har en positiv indvirkning på resultaterne af ligestilling mellem kønnene, herunder omdannelse af skadelige kønsnormer og holdninger til kønsbaseret vold, og dermed bidrager til at forhindre vold og seksuel tvang i parforhold, bryde tavsheden omkring seksuel vold, seksuel udnyttelse eller misbrug og til at give unge styrken til at søge hjælp;
M.

der henviser til, at mange medlemsstater gav udtryk for bekymring over kvaliteten af planen for overvågning af miljøet efter markedsføringen, idet de bl.a. anfører, at den ikke fuldt ud opfylder målene i bilag VII til Europa-Parlamentets og Rådets direktiv 2001/18/EF (17) eller de relevante supplerende vejledende noter; Medlemsstaterne bemærkede endvidere generelt, at overvågningen af MON 89788-sojabønne er utilstrækkelig, at den ikke indeholder nogen solide data til støtte for den konklusion, at der ikke har været negative sundheds- eller miljømæssige virkninger ved import og anvendelse af MON 89788-sojabønne, og at den ikke giver nogen nyttige erfaringer med hensyn til sikkerheden ved anvendelse til dyrefoder eller direkte konsum (18);
18.

understreger, at det er nødvendigt at ændre uddannelsessystemerne for fuldt ud at kunne udnytte de muligheder, som digitaliseringen og den grønnere økonomi tilbyder, og for at udvikle de færdigheder og kompetencer, der er nødvendige for at imødekomme arbejdsmarkedets behov og tage fat på de aktuelle og fremtidige økonomiske, sociale og miljømæssige forandringer, herunder de »bløde« færdigheder; mener, at mangel på kvalificeret arbejdskraft og misforhold mellem udbudte og efterspurgte færdigheder og kompetencer kan udgøre store hindringer for investeringer; understreger, at det for at opnå de nødvendige færdigheder er nødvendigt at forbedre kvaliteten, tilgængeligheden, rummeligheden og prisoverkommeligheden af samt adgangen til uddannelse, herunder erhvervsuddannelse, og forbedre den gensidige anerkendelse af kvalifikationer; understreger, at det er vigtigt at tilskynde virksomhederne til at øge deres investeringer i uddannelse; understreger, at investeringer i uddannelse er afgørende for social samhørighed; understreger, at det er vigtigt at tage fat på problemet med skolefrafald; opfordrer medlemsstaterne til at følge en dobbelt strategi, der går ud på at gøre den almene uddannelse rummelig og levere målrettede programmer til de mest sårbare; opfordrer medlemsstaterne til at øge deres investeringer og tilskynde til flere investeringer i opkvalificering og omkvalificering samt i omfattende uddannelse i digitale og erhvervsmæssige færdigheder og iværksætterfærdigheder, som tager højde for omstillingen i retning af den digitale økonomi og en grønnere økonomi samt efterspørgslen efter kvalificerede tekniske fagfolk i mange lande og regioner; understreger, at gode arbejds- og ansættelsesvilkår er en afgørende faktor for at tiltrække kvalificerede arbejdstagere;
3.

er af den opfattelse, at beslutningen om at forlænge godkendelsesperioden for flumioxazin ikke er i overensstemmelse med sikkerhedskriterierne i forordning (EF) nr. 1107/2009, og heller ikke er baseret på dokumentation for, at stoffet kan anvendes sikkert, eller for, at der er et akut behov for det aktive stof flumioxazin til fødevareproduktion i Unionen;
L.

der henviser til, at chlorotoluron i 2015 blev opført på listen over kandidater til substitution ved Kommissionens gennemførelsesforordning (EU) 2015/408, fordi det anses for at have hormonforstyrrende egenskaber, der kan have negative virkninger for mennesker, og fordi det opfylder kriterierne for at blive betragtet som et persistent og toksisk stof;
6.

understreger under henvisning til, at 32 flyselskaber er gået konkurs siden begyndelsen af 2017, at der er behov for en bedre overvågning af flyselskabers finansielle situation fra de nationale tilsynsmyndigheders side for at forhindre, at europæiske passagerer bliver ofre for sådanne konkurser; minder om, at forordning (EF) nr. 1008/2008 i øjeblikket er genstand for en evaluering, der omfatter et afsnit om de forpligtelser, flyselskaber skal opfylde for at opnå driftstilladelse; opfordrer Kommissionen til at overveje en revision af denne forordning for at sætte myndighederne i stand til bedre at kontrollere, overvåge og reagere på kritiske finansielle tilstande i flyselskaber;
9.

gentager sin opfordring til myndighederne om at indføre et moratorium for alle henrettelser med henblik på at afskaffe dødsstraffen; bemærker, at denne henstilling blev accepteret af Indonesien i seneste cyklus af den universelle regelmæssige gennemgang i 2017; opfordrer EU og den franske regering til at gøre deres yderste for at sikre, at Olivier Jover ikke idømmes dødsstraf;
E.

der henviser til, at artikel 89 i det fjerde kapitalkravsdirektiv, som Europa-Parlamentet og Rådet vedtog i 2013, indførte en forpligtelse for medlemsstaterne til at kræve, at kreditinstitutter og investeringsselskaber hvert år offentliggør — for hver medlemsstat og hvert tredjeland, hvor de er etableret — oplysninger såsom aktiviteternes art og geografiske placering, omsætning, antal ansatte, resultat før skat, skat af resultatet og modtagne offentlige tilskud på et konsolideret grundlag for hvert regnskabsår;
3.

glæder sig over, at Albanien har vist, at det er fast besluttet på at gøre fremskridt med EU's reformdagsorden og har leveret konkrete og vedvarende resultater, og glæder sig også over den reform af retsvæsenet, som Albanien har foretaget; tilslutter sig fuldt ud Kommissionens henstilling om Albanien i anerkendelse af disse lovende reformbestræbelser; mener, at en hurtig indledning af screeningprocessen og tiltrædelsesforhandlingerne ville understøtte og øge fremdriften i reformerne; mener, at indledningen af forhandlinger ville være en stærk katalysator for gennemførelsen af reformer og konsolideringen af demokratiske institutioner og ville bidrage til at styrke EU's kontrol, ansvarliggørelse og fuld respekt for mindretals rettigheder i både Albanien og Nordmakedonien;
10.

bekræfter endnu engang sin utvetydige støtte til princippet om integrering af klimaindsatsen; opfordrer Kommissionen til at sikre, at den næste FFR er i fuld overensstemmelse med Parisaftalen, og understreger, at der er et presserende behov for at foretage endnu et kvantespring i den politiske og finansielle indsats med henblik på at nå målene heri samt en retfærdig omstilling til en kulstofneutral økonomi baseret på de højeste sociale kriterier, således at hverken mennesker eller regioner lades i stikken; ser frem til at modtage et konkret forslag om den europæiske grønne aftale, således som den kommende formand for Kommissionen har skitseret i sine politiske retningslinjer; forventer, at budgetmidlerne i den næste finansielle programmeringsperiode kommer til at modsvare denne ambition, men understreger samtidig, at en reduceret FFR vil være et åbenlyst tilbageskridt;
Q.

der henviser til, at volden i Burkina Faso har ført til fordrivelse af næsten en halv million mennesker; der henviser til, at mange af dem er sårbare grupper, og at børn udgør 44 % af de fordrevne; der henviser til, at der i Burkina Faso desuden befinder sig 31 000 flygtninge fra Mali; der henviser til, at UNHCR står over for alvorlige udfordringer med hensyn til at få adgang til internt fordrevne og flygtninge i Burkina Faso; der henviser til, at de internt fordrevne og de flygtninge, der er berørt af den humanitære krise i regionen, er udsat for beskyttelsesrisici, og at deres tilstedeværelse kan føre til konflikt med lokalbefolkningen om knappe naturressourcer, hvis ikke der træffes passende foranstaltninger til at skaffe bolig, arbejde og føde; der henviser til, at deraf følgende ressourcekonflikter truer med at bidrage yderligere til voldsspiralen i landet;
F.

der henviser til, at Den Europæiske Menneskerettighedsdomstols domme (Foreningen »21. december 1989« m.fl. mod Rumænien; Acatrinei m.fl. mod Rumænien; Șandru m.fl. mod Rumænien) anerkender, at der skete massive krænkelser af grundlæggende rettigheder — såsom krænkelser af retten til liv, af forbuddet mod tortur og umenneskelig eller nedværdigende behandling og af retten til respekt for privatliv og familieliv — under revolutionen, og at disse krænkelser var blevet begået af det diktatoriske kommuniststyre, som åbnede ild mod fredelige demonstranter og frihedsberøvede et stort antal mennesker, der protesterede mod Ceaușescus undertrykkelse af deres frihed; der henviser til, at selv så mange år senere har hverken ofrene eller deres efterkommere fået kendskab til sandheden om de nærmere omstændigheder ved disse tragedier;
H.

der henviser til, at menneskerettighedsforkæmperne Mohammad Musa Mahmudi og Ehsanullah Hamidi fra den sociale og civile institution for unge i Logar blev vilkårligt tilbageholdt af det nationale sikkerhedsdirektorat, da de var på vej til et møde med EU's ambassadør i Kabul; der henviser til, at de begge blev løsladt den 27. november 2019, og at deres sikkerhed fortsat giver anledning til bekymring; der henviser til, at de to menneskerettighedsforkæmpere tidligere har modtaget trusler via de sociale medier, og at nogle af disse trusler blev fremsat af offentligt ansatte; der henviser til, at provinsguvernøren desuden truede med at straffe dem for at sprede urigtige oplysninger;
N.

der henviser til, at aktivstoffer i henhold til punkt 3.6.5 i bilag II til forordning (EF) nr. 1107/2009 ikke kan godkendes, når de anses for at have hormonforstyrrende egenskaber, der kan have negative virkninger for mennesker, medmindre eksponeringen af mennesker for aktivstoffet, safeneren eller synergisten i et plantebeskyttelsesmiddel under realistiske foreslåede anvendelsesbetingelser er ubetydelig, dvs. at midlet anvendes i et lukket system eller under andre forhold, der udelukker kontakt med mennesker, og hvor restkoncentrationerne af aktivstoffet, safeneren eller synergisten i fødevarer og foder ikke overskrider den standardværdi, der er fastsat i henhold til artikel 18, stk. 1, litra b), i Europa-Parlamentets og Rådets forordning (EF) nr. 396/2005 (13);
8.

opfordrer indtrængende Kommissionen, Rådet og medlemsstaterne til at træffe alle nødvendige foranstaltninger til at overbevise den kinesiske regering om at lukke lejrene og bringe alle menneskerettighedskrænkelser i Xinjiang til ophør og at værne om uygurernes sproglige, kulturelle, religiøse og andre grundlæggende frihedsrettigheder; opfordrer indtrængende næstformanden i Kommissionen/Unionens højtstående repræsentant for udenrigsanliggender og sikkerhedspolitik (NF/HR), EU-Udenrigstjenesten og medlemsstaterne til mere intensivt at overvåge den foruroligende udvikling i menneskerettighedssituationen i Xinjiang, herunder den øgede statslige undertrykkelse og overvågning, og til såvel under private former som offentligt og på de højeste niveauer at tale imod krænkelserne af menneskerettighederne i Kina; udtrykker sin skuffelse over, at den 37. runde af menneskerettighedsdialogen mellem EU og Kina ikke gav nogen væsentlige resultater, til trods for at EU betragter systemet af politiske genopdragelseslejre som en bekymrende udvikling; beklager det forhold, at den tilgang og de redskaber, som EU hidtil har anvendt, ikke har affødt mærkbare fremskridt inden for rammerne af Kinas menneskerettighedssituation, som kun er blevet forværret i løbet af det seneste årti; opfordrer NF/HR til at insistere på en uafhængig undersøgelse af omfanget og karakteren af systemet for interneringslejre og de mange påstande om alvorlige og systematiske krænkelser af menneskerettighederne; opfordrer indtrængende den nye Kommission til at udarbejde og gennemføre en holistisk EU-strategi med henblik på at sikre reelle fremskridt med hensyn til menneskerettighederne i Kina;
F.

der henviser til, at menneskerettighedsforkæmpere, journalister, advokater og onlineaktivister i Iran fortsat udsættes for chikane, vilkårlig anholdelse, tilbageholdelse og retsforfølgning på grund af deres arbejde; der henviser til, at Irans efterretningsministerium og andre styrker har indledt en alvorlig skærpelse af deres undertrykkelse af civilsamfundet; der henviser til, at 77 medlemmer af den reformistiske opposition, hovedsagelig tilhørende Participation Front-partiet, udsendte en åben erklæring, der fordømte den overdrevne brug af magt til at undertrykke demonstrationerne; der henviser til, at nogle af dem blev indbragt for domstolene i Iran for at »sprede propaganda mod Den Islamiske Republik«, og at to blev arresteret, nemlig Mohammad Kianoosh Rad og Mehdi Mahmoudian;
37.

opfordrer Kommissionen til at støtte digitaliseringen af reguleringsorganer og til at samarbejde med de relevante aktører, navnlig de nationale sundhedssystemer, med henblik på at støtte mere tværnationalt samarbejde og øge udbredelsen af digitalt understøttede plejemodeller, hjemmeplejemodeller og hjælpeteknologier i eget hjem, der er egnet for ældre, og til at gøre dette uden at træde medlemsstaternes kompetencer for nær; mener i denne forbindelse, at de europæiske netværk af referencecentre kan fungere som glimrende værktøjer til at vise, hvordan digital sundhed kan bidrage til at forbedre sundhedsresultater og trivsel på tværs af grænser, eftersom de skaber et tillidsvækkende miljø, hvori sundhedspersonale og patienter allerede samarbejder og udveksler sundhedsdata på tværs af grænser for at opnå deres mål;
B.

der henviser til, at 328 personer ifølge de seneste tal fra MESENI er døde, hundredvis er blevet såret, mere end 150 politiske fanger er fortsat vilkårligt tilbageholdt blot for at have udøvet deres rettigheder, og 144 studerende er blevet bortvist fra universiteter på grund af deres deltagelse i demonstrationer til fordel for demokrati, øget frihed og respekt for menneskerettighederne; der henviser til, at FN's Højkommissariat for Menneskerettigheder (OHCHR) har rapporteret, at mere end 100 journalister og mediefolk har været nødt til at forlade landet; der henviser til, at den nicaraguanske regering har blokeret for import af avispapir, hvilket har tvunget adskillige aviser til at lukke, herunder den ikoniske Nuevo Diario;
11.

gentager, at der er et presserende behov for en EU-mekanisme for demokrati, retsstatsprincippet og grundlæggende rettigheder (DRG) som foreslået af Parlamentet i form af en interinstitutionel pagt for DRG, der består af en årlig uafhængig, evidensbaseret, ikkediskriminerende gennemgang, hvor alle EU-medlemsstaters overholdelse af de værdier, der er fastsat i artikel 2 i TEU, ville blive vurderet på lige fod, og der ville blive udarbejdet landespecifikke henstillinger (den europæiske årsberetning om DRG), der skulle danne grundlag for en interparlamentarisk debat og en løbende politisk cyklus om DRG inden for EU-institutionerne ( 16 ) ; gentager sin opfordring til Kommissionen om at fremsætte forslag til at forhindre retssager med det formål at få bestemte personer til at holde mund (Strategic Lawsuit Against Public Participation, SLAPP);
13.

opfordrer EU til at vedblive med at opfordre Rusland til at ophæve eller ændre al lovgivning, der er uforenelig med internationale standarder; opfordrer NF/HR til at udarbejde en ny omfattende strategi for EU og Rusland, der har til formål at styrke fred og stabilitet; bekræfter, at enhver dialog bør være baseret på faste principper, herunder respekt for folkeretten og Ruslands naboers territoriale integritet; understreger, at sanktionerne mod Rusland først kan ophæves, når Rusland overholder sine forpligtelser fuldt ud;
12.

der henviser til, at enhver form for diskrimination eller vold på grundlag af seksuel orientering, kønsidentitet eller kønskarakteristika bør fordømmes; opfordrer Kommissionen til at fremlægge en dagsorden, som sikrer lige rettigheder og muligheder for alle borgere under hensyntagen til medlemsstaternes kompetence, og til at sikre ved tilsyn, at EU-lovgivning af relevans for LGBTI-personer behørigt gennemføres og implementeres i national ret; glæder sig i den forbindelse over Kommissionens fortegnelse over tiltag med henblik på at fremme LGBTI-ligestilling, herunder Kommissionens oplysningskampagne til bekæmpelse af stereotyper og forbedring af den sociale accept af LGTBI; opfordrer indtrængende Kommissionen og medlemsstaterne til at arbejde tæt sammen med de civilsamfundsorganisationer, der arbejder for LGTBI-personernes rettigheder; opfordrer Kommissionen til at stille tilstrækkelige finansieringsmidler til rådighed til støtte for sådanne organisationer med aktiviteter på nationalt og lokalt plan, navnlig gennem programmet for rettigheder og værdier; bemærker, at det undersøgelsesarbejde, der er gjort af EU's Agentur for Grundlæggende Rettigheder, har vist, at offentlige beslutningstagere opfatter EU's lovgivning og politik som vigtige drivkræfter, der understøtter de nationale bestræbelser på at fremme ligestilling for LGBTI-personer;
2.

glæder sig over og anerkender, at andre medlemmer af WTO, der eksporterer ikke-hormonbehandlet oksekød til EU, er enige om at støtte denne aftale ved at acceptere, at langt størstedelen af kontingentet vil blive tildelt USA; anerkender, at der ifølge Kommissionen ikke er blevet ydet kompensation til disse WTO-medlemmer for at støtte aftalen;
22.

mener, at gennemførelsen af 2030-dagsordenen og målene for bæredygtig udvikling kræver en stærk deltagelse fra de lokale myndigheders og ikke-statslige aktørers side med henblik på at styrke det demokratiske ejerskab; mener, at en peer tilsyns-, ansvarligheds- og revisionsmekanisme for AVS-EU med repræsentanter fra nationale, regionale og lokale myndigheder, civilsamfundet og videnskabelige samfund, som har til opgave at udarbejde årlige konklusioner og anbefalinger til opfølgning, vil være værdifuld med henblik på at nå dette mål;